Костадин Андонов: Постижимо е хармоничното съжителство между мечки и хора
30 Юли 2020 | 18:00 | Радио „Фокус“
Костадин Андонов, експерт в Световния фонд за природата, в интервю за обзора на деня на Радио „Фокус“ „Това е България“.
Водещ: Българската структура на Световния фонд за природата изработи своя програма и стратегия за опазване на кафявите мечки в България. Защо точно кафявите мечки? Въпросът е към представител на структурата Костадин Андонов. Защо кафявата мечка периодично привлича вниманието? Преди 16 г. Фондацията на Бриджит Бардо финансира най-големият парк в Европа за танцуващи мечки близо до гр. Белица в южна Рила, сега вие отново подемате темата за кафявата мечка, защо точно нея?
Костадин Андонов: Темата за кафявата мечка не е била забравяна в последните 16 г. Когато започнаха кампаниите, причината тогава беше за така наречените танцуващи мечки, които караха по улиците. Трябва да споменем, че има и други организации, които се занимават с опазването на кафявата мечка. Сега обаче ние решихме, че ако не обединим усилия и ако не работим всички заедно, доста трудно ще се случи този ефект, към който се стремим. И затова тази година WWF - Световният фонд за дивата природа започна разработването на стратегия и инициатива за опазване на кафявата мечка, която стратегия ще бъде взета предвид всички други организации, които се занимават с опазване на кафявата мечка. И този път за щастие не са танцуващите мечки проблемът, защото това е вече казус, който надявам се да е решен завинаги. Проблемът е популацията на кафявата мечка, която не е в стабилно състояние в никакъв случай поради редица проблеми и причини.
Водещ: Кои са акцентите от вашата стратегия? Какво трябва да се направи, за да се запази и подкрепи популацията на този бозайник?
Костадин Андонов: Проблемите са доста, те са много комплексни и всъщност има редица причини, които кумулативно водят до проблеми с популацията на кафявата мечка, като започнем от директното бракониерство, което вследствие на привличане на мечките към населени места малки и по-големи, пък от своя страна привличането на кафявите мечки към тези населени места става по различни причини, например примамка на диви животни от ловците, също така незаконни сметища, където се изхвърлят хранителни отпадъци и т.н., унищожаване на местообитания, всички тези причини, всяка една по отделна може да се струва малка и незначителна, въпреки че не са, но всички те събрани накуп водят до това мечките все по-често да слизат до населените места в търсене на убежище, в търсене на храна, което от своя страна е изключителен риск за самите мечки, но това е риск и за хората. Ние с нашите дейности, с това което сме заложили в стратегията, искаме да направим така, че мечките да получат доза спокойствие и хората от своя страна да получат своето спокойствие и да решим този проблем, надявам се в дългосрочен план.
Водещ: А това как ще го постигнете?
Костадин Андонов: Фокусът на кампанията ни е в няколко насоки. Ще започнем с по-малки дейности, разбира се стъпка по стъпка трябва да съградим стратегията. Като за начало ще се фокусираме върху различни инициативи по така наречената локация на мечки. Какво означава това? Когато някоя мечка навлезе в населено място в търсене на храна, изпращаме екип на място с цел мечката да бъде упоена, уловена и преместена на друго място. Също така друга основна дейност на този екип, който ще се опитаме да се появява на възможно най-много места е да спасява и малки, също така и големи мечета, които са ранени от бракониери, защото за съжаление често се случва да има ранена мечка, която да изпадне в нужда или има нужда от помощ и да бъде закарана в някой кризисен център. Това са първите стъпки на кампанията в краткосрочен план, ако успеем да решим редица проблеми там. Но в дългосрочен план най-важното нещо може би е хората да се образоват, институциите да се образоват, да има по-добре и по-бърз работещ апарат на местната власт, на местните институции и всъщност оттам да тръгне решението на този проблем.
Водещ: Разработили сте настолна игра WheelVille, какво ще постигнете с нея?
Костадин Андонов: Настолната игра всъщност тръгна като страничен проект и впоследствие решихме, че той може да е много подходящ като продукт за набиране на средства за нашата кампания и стратегия по опазване на мечките. Настолната игра е доста симпатична, динамична, харесва се от хората. Става въпрос за кръгова икономика, за развитие на бизнес, за устойчиво потребление на ресурсите. Играчите буквално влизат в ролята на инвеститори и трябва да развиват своите бизнеси в рамките на едно малко населено място, но същевременно и да опазват околната среда.
Водещ: Нещо като „Монополи“, но в екологичен вариант?
Костадин Андонов: Нещо като „Монополи“, може би малко по-сложна, по-разчупена с доста различни механики, които са дадени специално за тази игра, специално за WWF, също така освен че играта е забавна и ще носи най-вероятно много приятни моменти на хората, които я играят, има и доста сериозен образователен момент в нея. Има доста неща, които хората могат да научат, изживявайки това приключение в играта. Даже ние се надяваме освен, че ще можем с играта да подпомогнем нашата компания за опазване на мечки, ще можем и да предадем на хората малко от духа, който носи организацията, нещата, които правим всекидневно, начините по които се опитваме да опазваме околната среда. И как с елементарни действия и решения човек може да спечели играта буквално.
Водещ: Възможно ли е хармонично съжителство между мечки и хора? Постижимо ли е?
Костадин Андонов: Първо, трябва да приемем, че хората са част от природата, а хармоничното съжителство в никакъв случай не би трябвало да е нещо, което да е просто имагинерно или някаква мечта на шепа хора от нас. Смятаме, че е постижимо. Има много добри примери в други държави за това. Има много добри примери на запад и с други животни, с други бозайници и т.н., така че бих казал – да, това е напълно възможно, стига да има желание и стига да има повече информация по въпроса.